ÚRAD VLÁDY SLOVENSKEJ REPUBLIKY
               sekcia vládnej legislatívy

								Na rokovanie vlády SR
								dňa 6. apríla 2005
								K materiálu č. 6570/2005
								K bodu č. 4

S T A N O V I S K O

k návrhu nariadenia vlády Slovenskej republiky, ktorým sa ustanovujú požiadavky na kozmetické výrobky
______________________________________________________

I.

Návrh nariadenia vlády Slovenskej republiky, ktorým sa ustanovujú požiadavky na kozmetické výrobky predkladá na rokovanie vlády Slovenskej republiky minister zdravotníctva Slovenskej republiky Rudolf Zajac  podľa § 2 ods. 1 písm. g) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov.

II.

Cieľom návrhu nariadenia vlády je transpozícia smernice EP a Rady 2003/15/ES a smerníc Komisie 2004/87/ES, 2004/88/ES, 2004/93/ES a 2004/94/ES.
Návrh nariadenia vlády rozširuje  požiadavky na výrobu, dovoz a uvádzanie kozmetických výrobkov do obehu, najmä transponuje zákaz vykonávať toxikologické testy na  zvieratách na zložkách kozmetických výrobkov, ak sú k dispozícii validované alternatívne metódy, ako aj zákaz používať v kozmetických výrobkoch karcinogénne a mutagénne látky. Návrh ustanovuje povinnosť fyzickým a právnickým osobám, zodpovedným za uvádzanie kozmetických výrobkov do obehu, sprístupniť rôznymi prostriedkami, vrátane elektronických, na požiadanie verejnosti údaje o kvalitatívnom a kvantitatívnom zložení kozmetických výrobkov.
	
     Predmetný návrh bol prerokovaný v Legislatívnej rade vlády Slovenskej republiky 8. februára 2005 a opätovne 8. marca 2005.	

III.

     Legislatívna rada vlády Slovenskej republiky prerokovala tento návrh s tým, že odporučila predkladateľovi do návrhu zapracovať jej pripomienky a odporúčania a predložiť nové znenie návrhu nariadenia vlády Slovenskej republiky, ktorým sa ustanovujú požiadavky na kozmetické výrobky na rokovanie vlády SR.

IV.

     Sekcia vládnej legislatívy Úradu vlády Slovenskej republiky konštatuje,         že predkladateľ zapracoval do návrhu nariadenia všetky pripomienky Legislatívnej rady vlády SR (19 pripomienok), a  preto odporúča vláde Slovenskej republiky návrh nariadenia vlády Slovenskej republiky, ktorým sa ustanovujú požiadavky na kozmetické výrobky schváliť, avšak ešte s týmito pripomienkami:

1.	v § 2 písm. c) je potrebné pre pojem „členský štát Európskej únie“ zaviesť legislatívnu skratku „členský štát“.
     2. v § 19 v odsekoch 1 a 2 je potrebné slová „predchádzajúcich predpisov“       nahradiť slovami „doterajších predpisov“.

Bratislava 4. apríla 2005
Vypracovala: E. Eškutová

									Štefan G r m a n
									generálny riaditeľ
   								    sekcie vládnej legislatívy